CELEX: 
Language: sl
Date: 2022-06-29 00:00:00
Title: DELEGIRANA DIREKTIVA KOMISIJE (EU) .../ o spremembi Direktive 2014/40/EU Evropskega parlamenta in Sveta glede umika nekaterih izjem v zvezi z ogrevanimi tobačnimi izdelki

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Namen Direktive 2014/40/EU
                  1
                je olajšati nemoteno delovanje notranjega trga za tobačne in povezane izdelke, ki temelji na visoki ravni varovanja zdravja, zlasti mladih. V skladu s členom 7(12) Direktive 2014/40/EU so vsi tobačni izdelki, razen cigaret in tobaka za zvijanje, izvzeti iz prepovedi dajanja na trg tobačnih izdelkov z značilno aromo ali z aromatičnimi snovmi v kateri koli od njihovih komponent ali z določenimi tehničnimi značilnostmi. Na podlagi bistvene spremembe okoliščin, opredeljene v členu 2(28) Direktive 2014/40/EU, v obliki bistvenega povečanja obsega prodaje ogrevanih tobačnih izdelkov ta delegirana direktiva odpravlja navedeno izjemo za ogrevane tobačne izdelke. Iz istih razlogov ta delegirana direktiva odpravlja možnost držav članic, da odobrijo izjeme za ogrevane tobačne izdelke iz zahtev za označevanje iz člena 9(2) in člena 10 Direktive 2014/40/EU. 
            
            
               Ta delegirana direktiva odraža obveznosti Komisije iz člena 7(12) in člena 11(6) Direktive 2014/40/EU, da se prepoved dajanja na trg tobačnih izdelkov z značilno aromo ali z aromatičnimi snovmi v kateri koli od njihovih komponent ali z določenimi tehničnimi značilnostmi (ki že obstaja za cigarete in tobak za zvijanje) razširi na ogrevane tobačne izdelke in državam članicam odvzame možnost, da v zvezi s temi izdelki odobrijo izjeme od zahtev za označevanje iz člena 9(2) in člena 10 Direktive 2014/40/EU.
            
            
               2.POSVETOVANJA PRED SPREJETJEM AKTA
            
            
               Za ugotovitev, da so bile dosežene mejne vrednosti iz člena 2(28) Direktive 2014/40/EU, so bili uporabljeni številni viri podatkov. Ti viri podatkov so povzeti v Poročilu o ugotovitvi bistvene spremembe okoliščin za ogrevane tobačne izdelke
                  2
               . Člen 7(12) in člen 11(6) Direktive 2014/40/EU Komisiji ne podeljujeta diskrecije, temveč ji prepuščata tehnično nalogo ugotavljanja, ali so se okoliščine za določeno kategorijo izdelka bistveno spremenile in bodo zaradi tega povzročile, da se prepoved dajanja na trg tobačnih izdelkov z značilno aromo ali z aromatičnimi snovmi v kateri koli od njihovih komponent ali z določenimi tehničnimi značilnostmi razširi na to določeno kategorijo izdelkov in da se državam članicam odvzame možnost odobritve izjem od določenih zahtev za označevanje za to kategorijo izdelkov. Odločitev politike, da se prepove dajanje tobačnih izdelkov z značilnimi aromami na trg z namenom doseganja visoke ravni varovanja zdravja, zlasti za mlade, je zakonodajalec Unije že sprejel v Direktivi 2014/40/EU (glej tudi uvodni izjavi 19 in 26 navedene direktive). Opravljeno je bilo posvetovanje s „skupino strokovnjakov za tobačno politiko“, ki je podala svoje nasvete v zvezi s to delegirano direktivo.
            
            
               3.PRAVNI ELEMENTI DELEGIRANEGA AKTA
            
            
               Člen 7(1) in (7) Direktive 2014/40/EU prepoveduje dajanje na trg tobačnih izdelkov z značilno aromo ali ki vsebujejo aromatične snovi v kateri koli od svojih komponent, kot so filtri, papir, ovoji, kapsule, ali imajo kakršne koli tehnične značilnosti, ki omogočajo spreminjanje vonja ali okusa tobačnega izdelka ali jakosti dima. V skladu s členom 7(12) Direktive 2014/40/EU so tobačni izdelki, razen cigaret in tobaka za zvijanje, izvzeti iz teh prepovedi. V navedenem odstavku se od Komisije zahteva, da sprejme delegirane akte, ki odpravljajo navedeno izjemo za določeno kategorijo izdelkov, če se v poročilu Komisije ugotovi, da so se okoliščine bistveno spremenile. 
            
            
               V skladu s členom 11(1) Direktive 2014/40/EU lahko države članice izvzamejo tobačne izdelke za kajenje, razen cigaret, tobaka za zvijanje in tobaka za vodne pipe, iz obveznosti glede navajanja informativnega sporočila iz člena 9(2) in sestavljenih zdravstvenih opozoril iz člena 10. V skladu s členom 11(6) Direktive 2014/40/EU Komisija sprejme delegirane akte za umik možnosti za odobritev izjeme za katero koli od posameznih kategorij izdelkov iz člena 11(1), če v svojem poročilu ugotovi, da so se okoliščine za zadevno kategorijo izdelkov bistveno spremenile. 
            
            
               V členu 2(28) Direktive 2014/40/EU je „bistvena sprememba okoliščin“ opredeljena kot povečanje obsega prodaje na kategorijo izdelka za vsaj 10 % v najmanj petih državah članicah na podlagi podatkov o prodaji, ki so predloženi v skladu s členom 5(6), ali povečanja razširjenosti kajenja v skupini potrošnikov, mlajših od 25 let, za vsaj pet odstotnih točk v vsaj petih državah članicah za zadevno kategorijo izdelkov, ki temeljijo na posebnem poročilu Eurobarometra 385 iz maja 2012 ali enakovredni študiji o razširjenosti kajenja. V skladu z navedeno določbo se šteje, da bistvene spremembe okoliščin ni bilo, če obseg prodaje posamezne kategorije izdelka na maloprodajni ravni ne presega 2,5-odstotnega deleža celotne prodaje tobačnih izdelkov na ravni Unije. 
            
            
               V Poročilu o ugotovitvi bistvene spremembe okoliščin za ogrevane tobačne izdelke je bilo ugotovljeno, da so bili ti pragovi za ogrevane tobačne izdelke doseženi in da so se torej okoliščine v zvezi s to kategorijo izdelkov bistveno spremenile. V skladu s členom 7(12) in členom 11(6) Direktive 2014/40/EU mora Komisija zato sprejeti delegirani akt, ki odpravlja izjemo od zahtev iz člena 7(1) in (7) Direktive 2014/40/EU za ogrevane tobačne izdelke in ki državam članicam odvzame možnost, da v zvezi z ogrevanimi tobačnimi izdelki odobrijo izjeme od zahtev za označevanje iz člena 9(2) in člena 10 Direktive 2014/40/EU. 
            
            
               DELEGIRANA DIREKTIVA KOMISIJE (EU) .../…
            
            
               z dne 29.6.2022
            
            
               o spremembi Direktive 2014/40/EU Evropskega parlamenta in Sveta glede umika nekaterih izjem v zvezi z ogrevanimi tobačnimi izdelki
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES
                  3
                ter zlasti člena 7(12) in člena 11(6) Direktive,
            
            
               ob upoštevanju naslednjega:
            
         
         
            
               (1)Člen 7(1) in (7) Direktive 2014/40/EU prepoveduje dajanje na trg tobačnih izdelkov z značilno aromo in tobačnih izdelkov, ki vsebujejo aromatične snovi v kateri koli od svojih komponent, kot so filtri, papir, ovoji, kapsule, ali imajo kakršne koli tehnične značilnosti, ki omogočajo spreminjanje vonja ali okusa tobačnega izdelka ali jakosti dima.
            
            
               (2)V skladu s členom 7(12) Direktive 2014/40/EU so tobačni izdelki, razen cigaret in tobaka za zvijanje, izvzeti iz prepovedi iz odstavkov 1 in 7. 
            
            
               (3)V skladu s členom 11(1) Direktive 2014/40/EU lahko države članice izvzamejo tobačne izdelke za kajenje, razen cigaret, tobaka za zvijanje in tobaka za vodne pipe, iz obveznosti glede navajanja informativnega sporočila iz člena 9(2) in sestavljenih zdravstvenih opozoril iz člena 10.
            
            
               (4)Ogrevani tobačni izdelek je nov tobačni izdelek, ki se segreva, da proizvede emisijo, ki vsebuje nikotin in druge kemikalije in ki jo uporabnik nato vdihne, in je, odvisno od njegovih značilnosti, brezdimni tobačni izdelek ali tobačni izdelek za kajenje. 
            
            
               (5)Komisija je v Poročilu o ugotovitvi bistvene spremembe okoliščin za ogrevane tobačne izdelke
                  4
                ugotovila bistveno spremembo okoliščin v zvezi z ogrevanimi tobačnimi izdelki. Poročilo vsebuje informacije in statistične podatke o razvoju trga, ki kažejo, da se je obseg prodaje ogrevanih tobačnih izdelkov v vsaj petih državah članicah povečal za vsaj 10 % in da je obseg prodaje ogrevanih tobačnih izdelkov na maloprodajni ravni presegel 2,5 % celotne prodaje tobačnih izdelkov na ravni Unije. 
            
            
               (6)Zaradi navedene bistvene spremembe okoliščin v zvezi z ogrevanimi tobačnimi izdelki bi bilo treba člen 7(12) Direktive 2014/40/EU spremeniti tako, da se prepoved dajanja na trg tobačnih izdelkov z značilno aromo in tobačnih izdelkov, ki vsebujejo aromatične snovi v kateri koli od svojih komponent, kot so filtri, papir, ovoji, kapsule, ali imajo kakršne koli tehnične značilnosti, ki omogočajo spreminjanje vonja ali okusa tobačnega izdelka ali jakosti dima (ki že obstaja za cigarete in tobak za zvijanje), razširi na ogrevane tobačne izdelke. 
            
            
               (7)Iz istih razlogov bi bilo treba spremeniti člen 11(1) Direktive 2014/40/EU, da se državam članicam odvzame možnost za odobritev izjem v zvezi z ogrevanimi tobačnimi izdelki, kadar gre za tobačne izdelke za kajenje, od obveznosti glede navajanja informativnega sporočila iz člena 9(2) in sestavljenih zdravstvenih opozoril iz člena 10. 
            
            
               (8)Direktivo 2014/40/EU bi bilo zato treba ustrezno spremeniti –
            
            
               SPREJELA NASLEDNJO DIREKTIVO:
            
            
               Člen 1 
            
            
               Spremembe Direktive 2014/40/EU
            
            
               Direktiva 2014/40/EU se spremeni:
            
            
               (1)člen 7(12) se nadomesti z naslednjim:
            
            
               „Tobačni izdelki, razen cigaret, tobaka za zvijanje in ogrevanih tobačnih izdelkov, so izvzeti iz prepovedi iz odstavkov 1 in 7. Komisija sprejme delegirane akte v skladu s členom 27 za umik te izjeme za določeno kategorijo izdelkov, če se v poročilu Komisije ugotovi, da so se okoliščine bistveno spremenile. 
            
            
               Za namene prvega pododstavka „ogrevani tobačni izdelek“ pomeni nov tobačni izdelek, ki se segreva, da proizvede emisijo, ki vsebuje nikotin in druge kemikalije in ki jo uporabnik nato vdihne, in je, odvisno od njegovih značilnosti, brezdimni tobačni izdelek ali tobačni izdelek za kajenje.“;
            
            
               (2)člen 11 se spremeni:
            
            
               (a)naslov se nadomesti z naslednjim: 
            
            
               „Označevanje tobačnih izdelkov za kajenje, razen cigaret, tobaka za zvijanje, tobaka za vodne pipe in ogrevanih tobačnih izdelkov“; 
            
            
               (b)v odstavku 1 se prvi pododstavek nadomesti z naslednjim:
            
            
               „Države članice lahko izvzamejo tobačne izdelke za kajenje, razen cigaret, tobaka za zvijanje, tobaka za vodne pipe in ogrevanih tobačnih izdelkov, kot so opredeljeni v členu 7(12), drugi pododstavek, iz obveznosti glede navajanja informativnega sporočila iz člena 9(2) in sestavljenih zdravstvenih opozoril iz člena 10. V tem primeru in poleg splošnega opozorila iz člena 9(1) mora biti na vsakem zavojčku in kakršni koli zunanji embalaži takšnih izdelkov navedeno eno od besedilnih opozoril iz Priloge I. Splošno opozorilo iz člena 9(1) mora vsebovati navedbo razpoložljivih oblik pomoči pri opuščanju kajenja iz člena 10(1), točka (b).“.
            
         
         
            
               Člen 2
            
            
               Prenos
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [8 mesecev po začetku veljavnosti]. Komisiji nemudoma sporočijo besedila navedenih predpisov.
            
            
               Navedene predpise uporabljajo od [11 mesecev po začetku veljavnosti].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila bistvenih določb nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Začetek veljavnosti
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Naslovniki
            
            
               Ta direktiva je naslovljena na države članice.
            
            
               V Bruslju, 29.6.2022
            
            
               
                     Za Komisijo
               
               
                     Predsednica
                     Ursula VON DER LEYEN
               
               
            
         
         
            
                  
                     (1)
                  
                        Direktiva 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (UL L 127, 29.4.2014, str. 1).
               
               
                  
                     (2)
                  
                        Poročilo Komisije o ugotovitvi bistvene spremembe okoliščin za ogrevane tobačne izdelke v skladu z Direktivo 2014/40/EU, COM/2022/279 final.
               
               
                  
                     (3)
                  
                        UL L 127, 29.4.2014, str. 1.
               
               
                  
                     (4)
                  
                        Poročilo Komisije o ugotovitvi bistvene spremembe okoliščin za ogrevane tobačne izdelke v skladu z Direktivo 2014/40/EU, COM/2022/279 final.